Document ID: 32003D0191

Komission päätös,
tehty 19 päivänä maaliskuuta 2003,
lintuinfluenssaa (avian influenza) koskevista suojatoimenpiteistä Alankomaissa
(tiedoksiannettu numerolla K(2003) 889)
(Ainoastaan hollanninkielinen teksti on todistusvoimainen)
(ETA:n kannalta merkityksellinen teksti)
(2003/191/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2002/33/EY(2), ja erityisesti sen 10 artiklan,
sekä katsoo seuraavaa:
(1) Alankomaat on ilmoittanut 28 päivän helmikuuta 2003 jälkeen useista erittäin patogeenisen lintuinfluenssan taudinpurkausten esiintymisistä.
(2) Alatyypin H7N7 lintuinfluenssa on vaikuttanut useisiin siipikarjaparviin Gelderlandin provinssissa.
(3) Lintuinfluenssa on erittäin tarttuva siipikarjatauti, joka voi muodostaa vakavan uhan siipikarja-alalle.
(4) Koska taudilla on korkea kuolleisuus ja se leviää nopeasti, Alankomaiden viranomaiset toteuttivat ennen taudin virallista vahvistamista yhteisön toimenpiteistä avian-influenssan torjumiseksi 19 päivänä toukokuuta 1992 annetussa neuvoston direktiivissä 92/40/ETY(3), sellaisena kuin se on muutettuna Itävallan, Suomen ja Ruotsin liittymisasiakirjalla, säädetyt välittömät toimet.
(5) Neuvoston direktiivissä 92/40/ETY vahvistetaan vähimmäistorjuntatoimenpiteet, jotka on toteutettava lintuinfluenssan taudinpurkauksen sattuessa. Jäsenvaltio voi toteuttaa tiukempia toimia tämän direktiivin kattamalla alalla, jos se katsoo ne tarpeellisiksi ja oikeasuhteisiksi taudin hillitsemiseksi ottaen erityisesti huomioon vallitsevat epidemiologiset, kotieläintaloudelliset, kaupalliset ja sosiaaliset olosuhteet.
(6) Lisäksi kaikki elävän siipikarjan ja siitosmunien siirrot Alankomaissa ja niiden lähettäminen muihin jäsenvaltioihin kiellettiin.
(7) Näitä kieltoja olisi sovellettava myös kolmansiin maihin suuntautuvaan vientiin näiden maiden terveystilanteen suojelemiseksi ja sen estämiseksi, että tällaisia lähetyksiä jälleentuotaisiin toiseen jäsenvaltioon.
(8) Selkeyden ja avoimuuden vuoksi komissio teki suojatoimenpiteistä Alankomaissa vahvasti epäillyn lintuinfluenssan (avian influenza) osalta 3 päivänä maaliskuuta päätöksen 2003/153/EY(4), sellaisena kuin se on muutettuna päätöksellä 2003/156/EY(5), Alankomaiden viranomaisia kuultuaan. Päätöksellä vahvistetaan Alankomaiden viranomaisten toteuttamia toimenpiteitä ja sallitaan joitakin erityispoikkeuksia teurastettavaksi tarkoitetun siipikarjan ja untuvikkojen siirroissa Alankomaissa.
(9) Komission päätöksillä 2003/156/EY, 2003/172/EY(6) ja 2003/186/EY(7) jatkettiin päätöksessä 2003/153/EY säädettyjä toimenpiteitä taudin kehityksen huomioon ottamiseksi.
(10) Käytettävissä olevat epidemiologiset tiedot ja Alankomaiden koko alueella toteutetun torjuntaohjelman ensimmäiset tulokset viittaavat siihen, että todennäköisyys erittäin patogeenisen lintuinfluenssaviruksen leviämiseen Gelderlandin provinssin ulkopuolelle on vähäinen.
(11) Tautikehityksen perusteella on aiheellista jatkaa edelleen päätöksessä 2003/172/EY säädettyjä toimenpiteitä. Olisi kuitenkin myös säädettävä poikkeuksesta, joka koskee siitosmunien siirtoja Alankomaissa valvontavyöhykkeiden ulkopuolelta.
(12) Lisäksi Alankomaat on vahvistanut, että välittömästi teurastettaviksi tarkoitettujen munintansa lopettaneiden kanojen sekä nuorikkojen siirrot Alankomaissa voidaan sallia valvontavyöhykkeiden ulkopuolelta.
(13) Muut jäsenvaltiot ovat jo mukauttaneet kauppaan soveltamiaan toimenpiteitä, ja ne ovat saaneet komissiolta riittävästi tietoa erityisesti elintarvikeketjua ja eläinten terveyttä käsittelevän pysyvän komitean yhteydessä näiden toimenpiteiden aiheellisesta täytäntöönpanoajasta.
(14) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Rajoittamatta Alankomaiden neuvoston direktiivin 92/40/ETY mukaisesti valvontavyöhykkeillä toteuttamia toimenpiteitä Alankomaiden eläinlääkintäviranomaisten on varmistettava, että:
a) Alankomaista ei viedä elävää siipikarjaa eikä siitosmunia muihin jäsenvaltioihin tai kolmansiin maihin;
b) Alankomaiden sisällä ei kuljeteta elävää siipikarjaa eikä siitosmunia.
2. Poiketen siitä, mitä 1 kohdan b alakohdassa säädetään, jos toimivaltaiset eläinlääkintäviranomaiset toteuttavat kaikki asianmukaiset bioturvallisuustoimenpiteet lintuinfluenssan leviämisen estämiseksi, ne voivat sallia seuraavien kuljetukset valvontavyöhykkeiden ulkopuolelta:
a) siipikarja, joka on tarkoitus teurastaa välittömästi, munintansa lopettaneet kanat mukaan luettuina, toimivaltaisen eläinlääkintäviranomaisen nimeämään teurastamoon;
b) untuvikot ja nuorikot, jotka viedään virallisessa valvonnassa olevalle tilalle;
c) siitosmunat, jotka viedään virallisessa valvonnassa olevaan hautomoon.
2 artikla
Tätä päätöstä sovelletaan 21 päivästä maaliskuuta 2003 27 päivään maaliskuuta 2003 kello 24.00 asti.
3 artikla
Tämä päätös on osoitettu Alankomaille.
Tehty Brysselissä 19 päivänä maaliskuuta 2003.

Labels: 17
0
3
6
18